Hof gryp in by dorp se watertekortArgieffoto Die hooggeregshof in Polokwane het Dinsdag beslis dat twee boorgate en twee plaasvervangerboorgate aan Naboomspruit (Mookgophong) se waternetwerk gekoppel word om water aan dié dorp se inwoners te verskaf. Dít volg nadat die burgerregteorganisasie AfriForum vroeër die hooggeregshof dringend genader het om die Modimolle-Mookgophong- plaaslike munisipaliteit te dwing om water volhoubaar aan Naboomspruit, Roedtan en Thusang te lewer. Die munisipaliteit het die aansoek nie teengestaan nie. Magdel Jansen van Vuuren, AfriForum se distrikskoördineerder vir Limpopo, sê die hofbevel bepaal nou dat die twee boorgate wat verlede jaar by die Nyl-vallei geboor is sowel as die twee plaasvervangerboorgate binne tien dae toegerus en aan die waternetwerk gekoppel moet word. Voldoende grootte waterpompe moet ook by die Welgevondendam geïnstalleer word sodat genoeg water gepomp kan word om die daaglikse toelaatbare kwota water te lewer. Die munisipaliteit moet ook ingevolge die hofbevel sorg dat daar genoeg onderdele beskikbaar is om enige tyd herstelwerk aan die water- of elektrisiteitsvoorsieninginfrastruktuur te kan doen. Onderdele wat vir herstelwerk gebruik is, moet ook binne twee weke ná gebruik vervang word. Die hofbevel bepaal verder dat die waarnemende munisipale bestuurder, Meluse Malanga, en die munisipaliteit moet toesien dat boorgatpompe wat water aan Naboomspruit, Roedtan en Thusang lewer met kragopwekkers toegerus word sodat water ook tydens kragonderbrekings voorsien kan word. Jansen van Vuuren sê inwoners het ’n grondwetlike reg tot skoon water. “Dit is uiters kommerwekkend dat die hof die munisipaliteit moet beveel om dié dienste te lewer.” Indien die munisipaliteit die hofbevel verontagsaam, sal AfriForum ’n opvolgaansoek bring om watervoorsiening te verseker. Lambert de Klerk, AfriForum se bestuurder vir omgewingsake, sê die gebeure in Koster het die organisasie geleer dat gemeenskappe nie meer van munisipale verval kan wegskram nie en ander maniere sal moet soek om dienste te voorsien.